גילברט וג'ורג'

גילברט פרוש (Gilbert Proesch, נולד ב-17 בספטמבר 1943) וג'ורג' פסמור (George Passmore, נולד ב-8 בינואר 1942) הם זוג אמנים היוצרים יחד תחת השם גילברט & ג'ורג'. הם ידועים ביצירותיהם המבוססות על תצלומים.

ביוגרפיה 
פרוש נולד בסן מרטין דה טור שבדרום טירול, צפון איטליה, ושפת אמו היא לדינית. הוא למד בבתי ספר שונים לאמנות באוסטריה ובגרמניה לפני שהיגר לאנגליה.

פסמור נולד בפלימות' שבבריטניה לאם חד הורית בבית עני. הוא למד אמנות באנגליה.

השניים נפגשו ב-25 בספטמבר 1967 כשלמדו פיסול ב St Martins School of Art. הם מספרים שהתחברו מכיוון שג'ורג' היה היחיד שיכול להבין את האנגלית הגרועה של גילברט. בראיון שנערך ב-2002 לדיילי טלגרף אמרו כי מדובר היה ב"אהבה ממבט ראשון". השניים נישאו ב-2008.

במשך שנים רבות גילברט וג'ורג' גרו ויצרו במזרח לונדון.

פסלים חיים ומזמרים 

במהלך לימודיהם יצרו גילברט וג'ורג' את הפסל המזמר (The Singing Sculpture) שהוצג לראשונה ב-Nigel Greenwood Gallery בשנת 1970.לצורך מיצג זה הם כיסו את ראשיהם וידיהם באבקה צבעונית, עמדו על שולחן ושרו ורקדו לצלילי השיר Underneath the Arches של פלנגן ואלן, לעיתים במשך יום שלם. החליפות שלבשו במיצג זה הפכו עבורם למעין מדים. רק לעיתים נדירות הם מופיעים בציבור כשאינם לבושים בחליפות. בנוסף, רק לעיתים נדירות אחד מהם מופיע בציבור שלא בחברתו של השני. הם מכנים עצמם "פסלים חיים" ומסרבים לנתק את האמנות מחיי היום יום, בטענה שכל דבר שהם עושים נחשב לאמנות.

התמונות
הצמד מוכר בין השאר בזכות עבודות הצילום הגדולות שלו, הידועות בשם "התמונות" (The Pictures). היצירות המוקדמות בסגנון זה נעשו בשחור ולבן, ומאוחר יותר נצבעו ביד גם באדום וצהוב. לאחר מכן, גילברט וג'ורג' החלו לעבוד עם צבעים עזים יותר, ולעיתים השתמשו בתאורה או כיסו את היצירות בגריד שחור. היצירות עוסקות במגוון רחב של נושאים, ביניהם ניתן למנות דת ופטריוטיזם. שני האמנים עצמם מופיעים ביצירות לעיתים קרובות. הם תיארו אותן כ"מכתב אהבה מאיתנו לצופה".

בשנת 2007 פורסם על ידי מוזיאון טייט מודרן ספר בשם The Complete Pictures, 1971–2005, ובו מופיעות למעלה מאלף מיצירותיהם.

Jack Freak Pictures
Jack Freak Pictures היא סדרת היצירות הנרחבת ביותר של גילברט וג'ורג' נכון ל-2012. שני המוטיבים המרכזיים ביצירות הם תמונותיהם של הצמד ודגל הממלכה המאוחדת. בתמונות משולבים מוטיבים רבים ממזרח לונדון.

עמדות פוליטיות
גילברט וג'ורג' נחשבים ליוצאי דופן בעולם האמנות בשל דעותיהם השמרניות ואהדתם למרגרט ת'אצ'ר. בראיונות אמר ג'ורג' כי לעולם לא היה אנטי-ממסדי: "אסור להיות שמרן בעולם האמנות" וכי "השמאל הוא טוב. האמנות היא השמאל. כוכבי פופ ואמנים אמורים להיות כל כך מקוריים. אז איך ייתכן שכולם מחזיקים באותה דעה?... אנחנו מעריכים מאוד את מרגרט ת'אצ'ר. היא עשתה הרבה למען האמנות. סוציאליזם שואף לכך שכולם יהיו שווים. אנו רוצים להיות שונים."

גילברט וג'ורג' הם מונרכיסטים ואמרו כי "אנחנו מחבבים גם את נסיך ויילס. הוא ג'נטלמן."

לקריאה נוספת 
Baudino, Isabelle; Gautheron, Marie, eds. (2005), Gilbert & George, E1, Lyon: ENS Editions (to accompany an exhibition at the Musée d'art moderne de Saint-Etienne, parallel French and English texts)
Dutt, Robin (2004), Gilbert & George: obsessions & compulsions. London: Philip Wilson Publishers
Farson, Daniel (1999), Gilbert & George: a Portrait, London: HarperCollins
Farson, Daniel (1991), With Gilbert & George in Moscow, London: Bloomsbury
Fuchs, Rudi (2007), Gilbert & George: the Complete Pictures, Tate Publishing
Jahn, Wolf (1989), The Art of Gilbert & George. New York: Thames & Hudson
Jonquet, François (2005), Intimate Conversation, London: Phaidon
Rosenblum, Robert (2004), Introducing Gilbert & George, London: Thames & Hudson
קטלוגים
1997: Lehmann Maupin, New York, The Fundamental Pictures
2001: White Cube, London, New Horny Pictures
2004: Galerie Thaddaeus Ropac, Paris, London E1 Pictures
2004: Gallery Bernier/Eliades, Athens, Thirteen Hooligan Pictures
2004: Sonnabend Gallery/Lehmann Maupin, New York Perversive Pictures 2004
2006: White Cube, London, Sonofagod Pictures
2012: White Cube, London, London Pictures

קישורים חיצוניים

הערות שוליים 

אמנים בריטים
להט"בים בריטים
צמדי אמנים